KIRJALLINEN KYSYMYS E-2067/03

esittäjä(t): Maurizio Turco (NI), Marco Pannella (NI), Marco Cappato (NI),Benedetto Della Vedova (NI), Gianfranco Dell'Alba (NI)ja Olivier Dupuis (NI) komissiolle

(20. kesäkuuta 2003)

Aihe: Baptistien uskonnonvapauden rikkominen Kazakstanissa

Kaksi viikkoa vuoden 2003 pääsiäisen vieton jälkeen Kazakstanin viranomaiset tunkeutuivat 22 seurakuntalaisen läsnäollessa pastori Niegorodtsevin asuntoon.

Pastori Niegorodtseville ilmoitettiin 22. toukokuuta, että häntä vastaan on aloitettu rikosoikeudenkäynti, jossa häntä syytetään tuomioistuimen määräyksen vastaisesta uskonnon harjoittamisesta baptistikirkossa, jolla ei ole vaadittua hyväksyntää.

Niegorodtsevin kirkko oli kieltäytynyt tällaisesta hyväksynnästä, koska se olisi johtanut valtion viranomaisten puuttumiseen kirkon asioihin sietämättömällä tavalla.

Tämä on ties kuinka mones rikosoikeudenkäynti baptistiseurakuntalaisia vastaan.

Suurin osa Jehovan todistajien ja baptistien seurakunnista Kazakstanissa on joutunut hyökkäysten kohteeksi, koska ne toimivat ilman hyväksyntää tai ovat kieltäytyneet siitä.

Tammikuun 1999 presidentinvaaleja varten presidentin toimikautta pidennettiin lokakuussa 1998 viidestä seitsemään vuoteen ja ehdokkaiden ikäraja poistettiin, sillä se olisi estänyt presidentti Nazarbajevia asettumaan uudelleen ehdolle vuonna 2006 päättyvän kautensa jälkeen.

Tammikuun 1999 vaaleissa presidentti Nazarbajev valittiin uudelleen 79,78 prosentin ääniosuudella. Kansainvälinen yhteisö, erityisesti USA ja EU ovat arvostelleet virallisesti vaaliprosessia.

Parlamentti hyväksyi kesäkuussa 2000 lain, jolla Nazarbajev voi säilyttää itsellään tiettyjä valtuuksia puuttua hallituksen toimintaan myös toimikautensa päättymisen jälkeen.

Euroopan unionin ja Kazakstanin nykyiset suhteet huomion ottaen

- tunteeko komissio edellä mainitut tapahtumat?

- Mitkä toimet voisivat olla nykyisten suhteiden puitteissa riittävän vakavia ja tehokkaita, jotta Kazakstan saataisiin noudattamaan perustavanlaatuisia ihmisoikeuksia?

Chris Pattenin komission puolesta antama vastaus

(4. elokuuta 2003)

Komissio on tietoinen baptistiseurakunnan pastorin Sergei Niegorodtsevin huolestuttavasta tilanteesta. Hänet tuomittiin vuonna 2000 ilman valtion rekisteröintiä tapahtuneesta uskonnollisesta toiminnasta viittä Yhdysvaltain dollaria vastaaviin sakkoihin. Vuonna 2003 Niegorodtsevia syytettiin jälleen hänen jatkettua uskonnon harjoittamista ilman valtion rekisteröintiä.

Komissio on huolissaan tavasta, jolla Kazakstanin hallitus pyrkii saamaan kansalaisyhteiskuntaa, erityisesti poliittisia ryhmiä ja valtiosta riippumattomia järjestöjä, hallinnolliseen valvontaansa. Mitä tulee valtion puuttumiseen uskonnon harjoittamiseen, komissio toivoo, että mahdollisista muutoksista vuonna 1992 annettuun uskontolakiin keskusteltaisiin laajasti Kazakstanin kansalaisyhteiskunnan kaikkien asianosaisten tahojen kanssa sekä tunnettujen kansainvälisten asiantuntijoiden kanssa ennen niiden viemistä parlamentin käsittelyyn. Komissio huomauttaa tässä yhteydessä, että Kazakstanin perustuslakineuvosto totesi 4. huhtikuuta 2002, että hallituksen vuonna 1992 annettuun uskontolakiin ehdottamat muutokset olivat perustuslain vastaisia, koska perustuslaki ei salli vakaumuksenvapauteen kohdistuvia normatiivisia rajoituksia.

Unioni on toistuvasti vahvistanut, että ihmisoikeuksien ja demokratisoitumisen tulee olla keskeinen osa kaikkea yhteisön ulkopuolisten maiden kanssa käytävää vuoropuhelua. EU:n ja Kazakstanin kumppanuus- ja yhteisyösopimuksen 2 artikla kuten myös muut ETYJ:in ja YK:n puitteissa tehdyt kansainväliset sitoumukset sisältävät oikeusperustan, jonka mukaisesti unioni käsittelee demokratiaan ja ihmisoikeuksiin liittyviä kysymyksiä Kazakstanin hallituksen kanssa.

Komissio puolustaa myös jatkossa horjumatta demokratiaa, oikeusvaltioperiaatetta, ihmisoikeuksia, vakaumuksen-, uskonnon- ja sananvapaus sekä uskonnollisten vähemmistöjen oikeudet mukaan luettuina, osana unionin ja Kazakstanin kumppanuus- ja yhteisyösopimukseen kuuluvaa vuoropuhelua sekä ETYJ:in ja YK:n puitteissa. Ihmisoikeudet ja kansalaisvapaudet ovat myös keskeisellä sijalla unionin ja Kazakstanin yhteistyöneuvoston Brysselissä 22. heinäkuuta 2003 pidetyssä viidennessä tapaamisessa.

Lisäksi komissio on sitoutunut toukokuussa 2001 antamassaan unionin tehtävää ihmisoikeuksien ja demokratisoitumisen edistämisessä kolmansissa maissa koskevassa tiedonannossa(1) valtavirtaistamaan ihmisoikeudet ja demokratisoitumiskysymykset kaikkiin yhteisön ohjelmiin. Ihmisoikeuksien ja demokratisoitumisen edistämiseen omaksutaan johdonmukaisempi ja yhtenäisempi lähestymistapa maakohtaisten strategia-asiakirjojen avulla siten, että Tacis-ohjelmaa ja eurooppalaista ihmisoikeus- ja demokratia-aloitteen mukaista tukea käytetään toisiaan täydentävällä tavalla.

(1) KOM(2001) 252 lopullinen.